
A 18. századi árvízmentesítések előzményeinek vizsgálata Kunhegyes településen

A 18. század közepéig a Nagykun népesség az ártéri környezetbe illeszkedve gazdálkodott, együtt élt a ritmikusan jelentkező tiszai árvizekkel, igyekezett kihasználni az ártéri környezet által nyújtott lehetőségeket. A dolgozat középpontjában a 18. század második felében jelentkező tájhasználati változás vizsgálata áll. Ez a Nagykunság esetében az ún. Mirhó-gát megépítésével azonosítható, amely a Tisza folyóból a mai Abádszalók és Pusztataskony között kilépő Mirhó-fokot zárta el.
A vizsgálat érdekességét többek között az adja, hogy a munkálatok megítélése már az építkezések ideje alatt sem volt egységes. A dolgozat a három évszázadon átívelő folyamat kezdő pontját mutatja be, egy a Kunhegyest és közvetlen környezetét érintő mikro vizsgálat keretében. A vizsgálat során szintézisre kerülnek a társadalom- és gazdaságtörténeti szempontok, valamint a témába vágó természettudományos – hidrológiai, éghajlattörténeti stb. – eredmények is. Az alapkérdés az, hogy milyen tényezők váltották ki a 18. században a természet rendjébe történő beavatkozás igényét, miért vált szükségessé a táj átalakítása.
Az alapkoncepció az volt, hogy az árvízmentesítés vizsgálatát le kell vinni a források által lehetővé tett legrövidebb időintervallumra (18. század) és a lehető legkisebb területi egységre (egyetlen település területe). A vizsgálat során részleges rekonstruálásra került Kunhegyes 18. századi tájállapota, valamint gazdasági és társadalmi viszonyai, ebben a rekonstruált környezetben kerültek feltérképezésre a 18. századi árvízmentesítések megindulásának okai.
A kutatás során három alapvető forráscsoport került felhasználásra: korabeli kéziratos térképek, adóösszeírások, tájleírások és tanácsi jegyzőkönyvek. A vizsgálat eredményeképpen megállapításra került, hogy a Mirhó-gát építése Kunhegyes részéről, egyrészt a lokális környezetváltozásra (a klímaváltozásból következő, intenzívebb és időben elhúzódó árvizekre) adott válaszként, másrészt pedig a népességnövekedésből és az állatállomány legelő igényének növekedéséből adódó gazdasági kényszerként értelmezhető. Mivel a kutatás lokális horizonton mozog, így eredményei nem egyetemes érvényűek, inkább a tájátalakító munkálatokról alkotott kép élesítését szolgálják.



